1.  ปัจจัยความเสี่ยง

ความเสี่ยงจากราคาวัตถุดิบ

  เนื่องจากข้าวเปลือกเป็นผลผลิตทางการเกษตร ซึ่งมีราคาผันผวนขึ้นลงตามความต้องการส่งออก
  และตามฤดูกาล ตามปกติข้าวนาปีซึ่งเป็นข้าวหอมมะลิและข้าวขาว
  เมื่อผลผลิตเริ่มออกในต้นฤดูกาลคือราวเดือนธันวาคม-มกราคมราคาข้าวเปลือกจะถูก
  และจะเริ่มสูงขึ้นจนกระทั่งสูงสุดประมาณปลายฤดู คือในเดือนกันยายน-ตุลาคม บริษัทฯ
  ได้ตระหนักถึงความผันผวนของราคาข้าวเปลือกดังกล่าว
  จึงได้มีการดำเนินการเพื่อลดความเสี่ยงด้านราคาข้าวเปลือก ดังนี้

1.  บริษัทฯ มีไซโลบรรจุข้าวเปลือกขนาดใหญ่จำนวน 70,000 ตัน
    ทำให้สามารถเก็บสะสมข้าวเปลือกที่มีราคาถูกในต้นฤดูกาลได้

2.  บริษัทฯ มีเครื่องอบข้าวที่ทันสมัย
    สามารถอบข้าวเปลือกต้นฤดูกาลและข้าวเปลือกนาปรังที่เก็บเกี่ยวระหว่างปีที่มีความชื้นสูงได้

3.  บริษัทฯ สามารถบ่มข้าวเปลือกใหม่เป็นข้าวเปลือกเก่าได้ในระยะเวลาอันสั้น
    ทำให้ไม่ต้องเก็บข้าวเปลือกใหม่เป็นเวลานาน เพื่อรอให้เป็นข้าวเก่า

ความเสี่ยงจากราคาข้าวสาร

ข้าวบรรจุถุงพลาสติก

  ข้าวบรรจุถุงพลาสติกถือเป็นผลิตภัณฑ์หลักของบริษัทฯ
  ซึ่งปัจจุบันมีแนวโน้มการบริโภคสูงขึ้นเนื่องจากวิถีการดำเนินชีวิตของคนไทยเปลี่ยนไปโดยครอบครัวมีขนาดเล็กลง
  ข้าวบรรจุถุงพลาสติกซึ่งขนาดบรรจุ 2-5 กิโลกรัม จึงเหมาะสมกับความต้องการในการบริโภค
  แม้ว่าในปัจจุบันจะมีผู้ผลิตและจำหน่ายข้าวบรรจุถุงพลาสติกมากรายขึ้น
  แต่อัตราการเติบโตของตลาดข้าวบรรจุถุงพลาสติกก็เพิ่มขึ้นอย่างต่อเนื่อง
  ในบางครั้งราคาข้าวสารบรรจุกระสอบปรับลดลงอย่างรวดเร็ว
  เนื่องจากความต้องการส่งออกลดลง
  ผู้บริโภคบางกลุ่มหันไปบริโภคข้าวกระสอบซึ่งมีราคาถูกกว่าแทนจึงมีผลทำให้ยอดขายข้าวถุงลดลงด้วย
  อย่างไรก็ตามบริษัทฯ ได้มีการวางแผนและดำเนินการขายและส่งเสริมการจำหน่ายด้านต่างๆ
  ให้สอดคล้องกับสภาวะตลาด และดำเนินการอย่างต่อเนื่อง
  เพื่อลดความเสี่ยงในด้านราคาและปริมาณ เช่น การให้ส่วนลดแก่ร้านค้าต่างๆ
  การกระจายคลังสินค้ารอบเมืองเพื่อสะดวกในการขนส่งให้ร้านค้า
  การโฆษณาและประชาสัมพันธ์เพื่อเสริมภาพพจน์ของ “ข้าวมาบุญครอง” เป็นต้น
  นอกจากนี้ในปีที่ผ่านมาทางบริษัทฯ ได้เริ่มผลิตและจัดจำหน่าย ”ข้าวมาบุญครอง”
  ในรูปแบบของข้าวกระสอบเพื่อตอบสนองความต้องการของกลุ่มผู้บริโภคในตลาดของข้าวบรรจุกระสอบ
  ซึ่งเมื่อเป็นเช่นนี้ไม่ว่าผู้บริโภคจะหันไปบริโภคข้าวบรรจุถุง หรือข้าวกระสอบ
  ข้าวมาบุญครองก็จะพร้อมตอบสนองในทุกตลาดข้าวสาร

ข้าวสารเพื่อการส่งออก

  บริษัทฯ มีนโยบายที่จะส่งข้าวสารออกขายให้ผู้ซื้อในต่างประเทศมากยิ่งขึ้น
  โดยมีสัญญาซื้อขายที่แน่นอน และมีการเปิด Letter of Credit โดยธนาคารขนาดใหญ่
  เพื่อประกันความเสี่ยงในการไม่ได้รับเงินค่าขายสินค้า
  อีกทั้งบริษัทมีนโยบายที่จะตกลงราคาก็ต่อเมื่อบริษัทมีวัตถุดิบอยู่ในมืออย่างเพียงพอแล้วเท่านั้น
  จะไม่มีการทำการซื้อขายล่วงหน้าอย่างผู้ส่งออกรายอื่น
  ทั้งนี้เพื่อลดความเสี่ยงของการผันผวนของราคาข้าวให้มีน้อยที่สุด

  ส่วนปลายข้าวนั้นส่วนใหญ่บริษัทจะส่งขายผ่านผู้ส่งออกและขายเป็นเงินบาท
  จึงไม่มีความเสี่ยงจากการส่งข้าวสาร และปลายข้าวแต่อย่างใด

ความเสี่ยงจากการแทรกแซงตลาดข้าวของรัฐบาล

  ตามที่รัฐบาลหลาย ๆ รัฐบาลได้ช่วยเหลือเกษตรกรด้วยวิธีการประกันราคาข้าวเปลือกก็ดี
  พยุงราคาข้าวเปลือกก็ดี หรือแทรกแซงราคาข้าวเปลือกก็ดี
  ล้วนแต่มีวัตถุประสงค์ในการที่จะช่วยเหลือแก้ไขราคาข้าวเปลือกตกต่ำ
  โดยเฉพาะในต้นฤดูเก็บเกี่ยวข้าวนาปี
  ซึ่งจะออกมาพร้อมกันในต้นเดือนธันวาคมถึงต้นเดือนกุมภาพันธ์
  ซึ่งส่งผลกระทบต่อเกษตรกรส่วนใหญ่ที่จำเป็นต้องขายข้าวเปลือกในต้นฤดู
  ทำให้เกษตรกรได้รับรายได้จากการขายข้าวเปลือกต่ำกว่าที่ควรจะได้
  หากสามารถเก็บไว้ขายในกลางฤดู หรือปลายฤดู ซึ่งในระยะนั้นปริมาณข้าวในตลาดจะมีน้อยลง
  ทำให้ราคาข้าวเปลือกขยับตัวสูงขึ้น

  บริษัท ปทุมไรซมิล แอนด์ แกรนารี จำกัด (มหาชน) มีนโยบายในการซื้อข้าวเปลือกในต้นฤดู
  เพื่อเก็บไว้ในไซโลเป็นจำนวนมาก จึงถือได้ว่ามีส่วนช่วยเพิ่มอุปสงค์ให้แก่เกษตรกร และบริษัทฯ
  ก็ไม่เคยประสบกับปัญหาการหาซื้อข้าวเปลือกที่ต้องการได้ในต้นฤดู
  ไม่ว่ารัฐบาลจะเข้ามาแทรกแซงตลาดหรือไม่ก็ตาม

ความเสี่ยงของค่าเงินบาท

ทางบริษัทฯ ใช้นโยบายการขายสินค้าส่งออก
หรือการนำเข้าสินค้าเป็นรูปเงินบาทดังนั้นจึงไม่มีความเสี่ยงจากความผันผวนของค่าเงินบาท